**Երկիր ավետյաց** (լեհ.՝ **Ziemia obiecana**), լեհական ֆիլմ-դրամա, որ 1974 թվականին նկարահանել է ժամանակակից լեհ նշանավոր կինոռեժիսոր Անջեյ Վայդան Նոբելյան մրցանակի դափնեկիր լեհ գրող Վլադիսլավ Ռեյմոնտի նույնանուն վեպի հիման վրա (վերնագիրն ունի հեգնական երանգ)։ Գործողությունները ծավալվում են 19-րդ դարի 80-ական թվականներին, արդյունաբերական Լոձ քաղաքում, դեռևս հում կապիտալիզմի պայմաններում։ Երեք ընկեր՝ լեհ շլյախտիչի զավակ Կարոլ Բորովեցկին (Դանիել Օլբրիխսկի), գերմանացի ֆաբրիկատիրոջ որդի Մաքս Բաումը (Անջեյ Սևերին) և հրեա Մորից Վելտը (Վոյցեխ Պշոնյակ) մտադրվում են հիմնել իրենց սեփական ֆաբրիկան։ Եվ, ինչպես սովորաբար է լինում, անհրաժեշտ նախնական կապիտալի կուտակումն ուղեկցվում է բարոյական զգալի կորուստներով։ Մորիցը, ստիպված, դիմում է վտանգավոր արկածախնդրության, Կարոլը զոհաբերում է իր սերը, սիրուհուն, որ հրեա մեծահարուստի կին էր, օգտագործում է որպես միջոց անձնական հաջողության հասնելու համար, կեղծ վկայություն է տալիս Աստվածաշնչի վրա երդվելով... Կինոնկարի վերջում հարստացած, բայց հոգեպես ընկած, խեղաթյուրված հերոսները հրաման են տալիս գնդակոծելու բողոքի ցույցի դուրս եկած բանվորներին։

Վայդան ներկայացրել է քաղաքի ցնցող պատկերը՝ կողտոտ ու վտանգներով լեցուն ֆաբրիկաներով և մեծահարուստների ցուցադրական-շքեղ տներով՝ զուրկ ճաշակից ու կուլտուրայից : Կինոռեժիսորը գնացել է Չարլզ Դիքենսի, Էմիլ Զոլայի, Մաքսիմ Գորկու ոտնահետքերով։ Ֆիլմում զգացվում է նաև գերմանացի էքսպրեսիոնիստների՝ Կնոպֆի, Մայդների, Գրոշի ազդեցությունը, ովքեր իրենց ստեղծագործություններում արտացոլել են սոցիալական բողոքը։

2015 թվականին Լոձի Լեհական կինեմատոգրաֆիայի թանգարանի անցկացրած հարցումների արդյունքներով *Երկիր ավետյաց* ֆիլմը առաջին տեղն է զբաղեցրել բոլոր ժամանակների լեհական լավագույն կինոնկարների ցանկում։

Պարգևներ
--------

1975 թվականին Մոսկվայի միջազգային 9-րդ կինոփառատոնում «Երկիր ավետյաց» կինոնկարն արժանացել է ոսկե մրցանակի։ Ֆիլմը առաջադրվել է «Օսկար» կինոմրցանակի «*Լավագույն օտարալեզու ֆիլմ*» անվանակարգում։

1975 թվականին Գդանսկում անցկացված լեհական խաղարկային ֆիլմերի 2-րդ փառատոնում «*Երկիր ավետյաց*»-ին շնորհվել է գլխավոր՝ «*Ոսկե առյուծներ*» մրցանակը։ Բացի այդ, մրցանակներ են ստացել կինոդերասան Վոյցեխ Պշոնյակը («*Տղամարդու դերի լավագույն կատարում*» անվանակարգում՝ Մորից Վելտի կերպարը վարպետորեն մարմնավորելու համար), բեմադրող նկարիչ Թադեուշ Կոսարևիչը, երաժշտության հեղինակ, կոմպոզիտոր Վոյցեխ Կիլարը (ֆիլմում հնչող վալսը նրա լավագույն ստեղծագործություններից մեկն է համարվում)։

1976 թվականին Վալյադոլիդի կինոփառատոնում Անջեյ Վայդայի «Երկիր ավետյաց»-ը արժանացել է «*Ոսկե հասկ*» մրցանակի։

Տես նաև
-------

* Լեհական կինեմատոգրաֆիայի դպրոց

Ծանոթագրություններ
------------------

* Տեսաձայնային նյութեր Վիքիպահեստում

1. ↑
2. 1 2 3 4 5 6 7 8 9 10 11
3. ↑
4. 1 2 3 4
5. ↑  «Ziemia obiecana». Արխիվացված է օրիգինալից 2019 թ․ սեպտեմբերի 27-ին. Վերցված է 2019 թ․ հոկտեմբերի 5-ին.
6. ↑  «The Promised Land (Ziemia Obiecana) - screening at the Polish Film Festival». *Meetup* (գերմաներեն). Վերցված է 2020 թ․ ապրիլի 4-ին.
7. ↑  kb (2015 թ․ դեկտեմբերի 28). «POLSKA – NAJLEPSZE FILMY według wszystkich ankietowanych». *Muzeum Kinematografii w Łodzi* (լեհերեն). Վերցված է 2020 թ․ ապրիլի 4-ին.(չաշխատող հղում)
8. ↑  ««Земля обітована» Анджея Вайди - найкращий польський фільм усіх часів». *Polskie Radio dla Zagranicy*. Վերցված է 2020 թ․ ապրիլի 4-ին.
9. ↑  «1975 :: 34th Moscow International Film Festival». *web.archive.org*. 2013 թ․ հունվարի 16. Արխիվացված է օրիգինալից 2013 թ․ հունվարի 16-ին. Վերցված է 2020 թ․ ապրիլի 4-ին.
10. ↑  «The 48th Academy Awards | 1976». *Oscars.org | Academy of Motion Picture Arts and Sciences* (անգլերեն). Վերցված է 2020 թ․ ապրիլի 4-ին.
11. ↑  «Помер польський режисер Анджей Вайда». *Українська правда \_Життя*. Վերցված է 2020 թ․ ապրիլի 4-ին.

Արտաքին հղումներ
----------------

* Земля обітована(անգլ.) ֆիլմը Internet Movie Database կայքում

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · FilmAffinity · Internet Movie Database · Rotten Tomatoes |
|  |
| 

|  Չափորոշչային վերահսկողություն |
| --- |
|  |
| BNC: a12053697 · BNE: XX4216335 · BNF: 164584373 · LCCN: no2009025455 · NLP: a0000001815439 · VIAF: 316752410 · WorldCat VIAF: 316752410 |

 |

 |